Panaman lipun alla liikennöivä alus sai vuodon konehuoneeseen ja jäi pysähdyksiin.

Rahtialus joutui merihätään Suomenlahdella Suursaaren länsipuolella torstaina, kun laivan matka katkesi sen saatua vuodon puoliltapäivin. Illalla aluksen konehuoneessa oli noin kuusi metriä vettä, kertoi Rajavartiolaitos. Laivalla ei kuitenkaan ollut uppoamisvaaraa, ja tilanne aluksella oli vakaa.

Pietariin matkalla olleella Glory Hongkong -aluksella on 22 henkilön miehistö. He eivät Merivartioston mukaan olleet välittömässä vaarassa. Rajavartiolaitos oli kuitenkin illalla valmis aluksen henkilökunnan nopean evakuointiin.

Panaman lipun alla liikennöivän rahtialuksen ei epäillä ajaneen karille.

– Alukselta ei vuoda mereen öljyä tai mitään muutakaan, lisäsi meripelastusjohtaja Tommi Karppi Rajavartiolaitoksesta.

Hänen mukaansa vuodon syy näytti olevan konehuoneen merivesikaivon pettäminen. Kaivoon on saattanut tulla putkirikko.

Omin moottorein laiva ei Karpin mukaan liikkeelle pääse. Aluksen omistava yhtiö oli selvittämässä illalla haverialuksen hinausta turvasatamaan, ilmoitti Suomenlahden merivartiosto.

Liki tyhjänä idän suuntaan ajanut rahtialus teki hätäilmoituksen torstaina kello 12.41 kansainväliseltä merialueelta.

Vesi ei levinnyt konehuoneesta

Alukselta ilmoitettiin iltapäivällä, että konehuoneen ovet olivat tiiviisti kiinni eikä konehuoneesta päässyt vettä laipioilla eristettyihin muihin sisätiloihin. Vaikka yksi osasto täyttyisi vedellä, aluksella ei näin ollut uppoamisvaaraa.

– Jos konehuonetta yritetään tyhjentää vedestä merellä, se todennäköisesti täyttyy uudelleen, Karppi arvioi.

Alukselle kuitenkin tuotiin alkuillasta kaiken varalta pumppukalustoa.

Haveripaikalla oli apuna jäänmurtaja Nordica sekä vartiolaiva Tursas, joka otti illalla onnettomuuspaikan johtotehtävät. Aluksen luona kävi myös Rajavartiolaitoksen helikopteri, joka Karpin mukaan pääsee turmalaivan luo tarvittaessa uudelleen 15 minuutissa Kotkasta.

Myös Puolustusvoimien kopteri NH90 ja Viron meripelastushelikopteri olivat evakuointivalmiudessa. Venäjän tai Viron rajavartioston aluksia ei ollut Karpin mukaan torstaina alkuiltaan mennessä turmapaikalla.

Lue myös:

Rahtialuksessa vuoto Suursaaren länsipuolella – konehuoneessa vettä 5 metriä